จิสด้า ใช้ดาวเทียมติดตามการเกิดไฟป่าพบจุดความร้อนในไทยเพิ่มขึ้นเกือบ 300 จุด
สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) หรือ GISTDA (จิสด้า) เปิดเผยข้อมูลจากดาวเทียมซูโอมิ เอ็นพีพี (Suomi NPP) ของระบบเวียร์ (VIIRS) เมื่อวานนี้ (26 มี.ค.65) พบจุดความร้อน (Hotspot) ทั้งประเทศ 298 จุด พบมากที่สุดในพื้นที่เกษตร  114 จุด  พื้นที่ป่าสงวนแห่งชาติ 88 จุด  พื้นที่ป่าอนุรักษ์ 59 จุด  พื้นที่ชุมชนและอื่นๆ 25 จุด   พื้นที่เขต สปก. 10 จุด และพื้นที่ริมทางหลวง 2 จุด ส่วนจังหวัดที่พบจุดความร้อนมากที่สุดคือ แม่ฮ่องสอน 71 จุด  เชียงใหม่ 23 จุด และพิจิตร 18 จุด โดยจุดความร้อนเริ่มกลับมากระจายตัวเพิ่มมากขึ้นในพื้นที่บริเวณภาคกลางและภาคเหนือ จากการรวบรวมข้อมูลจุดความร้อนตั้งแต่วันที่ 1 มกราคม – 26 มีนาคม 2565 พบภาคตะวันออกเฉียงเหนือมีจุดความร้อน 11,771 จุด ภาคเหนือ 10,990 จุด และภาคกลาง 6,410 จุด  ซึ่งวันนี้หลายจังหวัดในพื้นที่ภาคเหนือมีปริมาณฝุ่นละอองขนาดเล็ก PM 2.5 อยู่ในระดับปานกลาง โดยเฉพาะแม่ฮ่องสอน เชียงใหม่ และเชียงรายฝุ่นค่อนข้างสูงสำหรับจุดความร้อนของประเทศเพื่อนบ้านพบสูงสุดในเมียนมา วันนี้พบ 2,311 จุด รองลงมาเป็น สปป.ลาว 845 จุด และประเทศไทย 298 จุด ซึ่งจุดความร้อนที่เกิดขึ้นในประเทศเมียนมาส่งผลกระทบต่อคุณภาพอากาศ PM 2.5 ในพื้นที่บริเวณแนวชายแดนภาคเหนือ เนื่องจากมีลมพัดฝุ่นละอองและหมอกควันเข้ามา ขอให้ประชาชนที่อาศัยอยู่ในพื้นที่ดังกล่าวดูแลสุขภาพและสวมใส่หน้ากากอนามัย